Domat n’è betg Klagenfurt e Klagenfurt n’è betg Domat

(DeSpi) 

A la concurrenza per il premi Ingeborg Bachmann a Klagenfurt èn stads preschents era dus rumantschs: Iso Camartin ha presidià la giuria e Gion Mathias Cavelty ha prelegì in da ses texts. PUNTS ha vulì vesair il mund litterar da dus differentas perspectivas. E tge pensan ils dus litterats dals dis da litteratura rumantschs da quests dis a Domat?

Il commember da la giuria
Klagenfurt è in mecca da litterats, editurs e critics da la litteratura tudestga. Il medem vala per Domat en la scena Rumantscha. Per Iso Camartin n'è Klagenfurt betg Domat perquai che a Klagenfurt vegnan fatg fitg diversas experientschas cun texts dad auturs da trais pajais. I dat texts tradiziunals, avantgardistics etc. "A Domat na stuess ins betg vulair far ina show cun litteratura," di Iso Camartin. Ma era a Domat vala: "Quel che scriva ristga insatge!" Scriver be per scriver na tanscha betg. Ins sto avair da dir insatge en ina moda particulara.

Per crititgar in text ston ins avair respect envers in autur u ina autura. La dumonda impurtanta è: "Tge è il specific vid in text?" In text litterar na dastga betg be esser reproducziun da la realitad. In text stuess esser ina scuverta, insatge nov.
"En tschertas culturas èn quels che mettan il mund en pleds e san dir las chaussas in zic auter pitschens maghers." In bel moto dad Iso Camartin per ils dis da litteratura a Domat.

Il giuven autur
"Mia posiziun a Klagenfurt è stada ironica. Ma la mafia litterara a Klagenfurt n’ha nagin senn per ironia. Ils critics n’han betg propi tractà mes text cun arguments. Quai n'è betg critica. Jau n’hai pers nagut a Klagenfurt!" Quai di Gion Mathias Cavelty, il giuven autur da Cuira che ha prelegì in text a Klagenfurt ed è vegnì critica pulit da la giuria e dals mezs da massa.

Critica è per Gion Mathias argumentar sin basa dad in text. Ins stuess crititgar in text sin basa anonima. A Klagenfurt datti be concurrenza e nagina critica en quel senn. In che scriva in brav text senza provocaziun po daventar 'everybody's darlig'. Quel che provochescha vegn ignorà. "En Rumantschia avain nus la medema chaussa: Quel che scriva insatge senza ch'el ha da dir insatge vegn acceptà. Quai è quai che la glieud vul." A Klagenfurt ston ins far ina selecziun perquai ch'ins ha ina massa enorma d'auturs. La basa da selecziun è malgista. A Domat èn ins cuntent sche ils auturs vegnan cun in text "Ils dis da litteratura a Domat han gia in status da cult. A Domat vul ins far in forum per auturs rumantschs cun in accent positiv." In bun moto da Gion Mathias Cavelty per ils dis da litteratura a Domat.